Ejeren af en restaurant på Djursland er blevet dømt for vold ved byretten i Randers, efter at han i juli 2019 langede en kvindelig tjener en lussing og tog fat i hendes arm, så hun gik ned i knæ.

Den tiltalte har fået 20 dages betinget fængsel, hvilket vil sige, at han er blevet kendt skyldig, men slipper for at komme i fængsel, hvis han overholder forskellige betingelser, eksempelvis afstår fra at begå kriminalitet i sin prøveperiode. Han valgte ikke at anke dommen.

LÆS OGSÅ: Restaurantejer skal i retten for vold mod tjener

Den kvindelige tjener ønsker ikke selv at udtale sig, men hendes advokat Tobias Grotkjær Elmstrøm siger til Fagbladet 3F, at de er tilfredse med resultatet.

- Det var et tilfredsstillende resultat ud fra, at han (tiltalte, red.) erkendte sin skyld og blev dømt i overensstemmelse med anklageskriftet, siger Tobias Grotkjær Elmstrøm.

Han ser desuden frem til, at der kommer afgørelse i erstatningsspørgmålet. Den kvindelige tjener har nemlig stillet krav om at få udbetalt en erstatning, men det vil først blive besluttet senere i Erstatningsnævnet.

Restaurantejer erkender skyld

Restaurantejeren har hele tiden erkendt sin skyld, men har ikke tidligere ønsket at udtale sig om sagen.

I dag i retten stod han derfor for første gang frem og fortalte sin version af historien. Han fortæller, at der over en længere periode havde været uoverensstemmelser mellem ham og den kvindelige tjener, som beklageligvis endte med en lussing og et hårdt greb i tjenerens arm.

- Jeg kunne ikke beherske mig, beklageligvis. Jeg skammer mig over, at jeg kunne finde på det. Og jeg er meget ked af de problemer, jeg har påført både min far og restauranten, siger han til Fagbladet 3F.

3F: Skabe større åbenhed

Det vækker stor glæde hos formand i 3F Djursland, Joan Brøgger, at den kvindelige tjener har fået medhold i sagen.

- Dommen slår fast, at når man er chef, skal man behandle sine ansatte ordentligt og med respekt. Der er tale om en chef, der er gået langt over stregen, siger Joan Brøgger og uddyber:

- Jeg håber desuden, at det kan give en større åbenhed, så man får øjnene op for, at man ikke behøver at bøje nakken over for sin chef, siger hun.

Efterlyste den gode tone

Lussingen og fastholdelsen skete 12. juli, efter at tjeneren bad ejeren om at holde den gode tone, da han krævede, at hun skulle gøre, som han gav ordre til.

Bagefter gik hun ud på toilettet, tog billeder og tog hjem fra sin arbejdsplads. På 3F’s opfordring tog hun på skadestuen om aftenen, og ugen efter meldte hun sagen til politiet.